Aksara (album)

Pembikinan

Muzik pop menawarkan kebebasan dari segi pergerakan dan bunyi, tidak seperti muzik klasikal. Apabila menyanyi lagu klasikal, penyanyi membawakan apa yang tertera pada nota muzik dengan penuh ketelitian dan hati-hati. Bagaimanapun, muzik pop pula adalah cara anda menyampaikan liriknya dengan kesesuaian mengikut muzik dan ia dipanggil improvisasi. Dan dalam kebanyakan masa, penyanyi pop yang baik akan memastikan dia dekat dengan melodi. Cuma timing tidak perlu terlalu tepat. Dan semuanya perlu ada semata-mata untuk mendapatkan hasil nyanyian dengan naluri yang bebas dalam bunyi dan ritma. Itulah yang dapat digambarkan dalam album Aksara ini, sebuah koleksi lagu-lagu pop yang beremosi dan mewah rakamannya. 
Aksara menampilkan Misha dalam bentuk yang lebih dinamik. Dia semakin kenal peletakan vokalnya, tahu range yang sesuai dengan suaranya hingga menghasilkan tone suara yang mudah digerakkan.Terbukti dalam kebanyakan lagu terutama yang fast-beat seperti "Tak Ingin Lagi" yang turut menampilkan Shazee dan "Lara Hati". 
Trek "Dedebu Cinta" yang mempunyai ‘range’ melodi yang pelbagai, ia agak susah untuk menyanyikannya tetapi seronok mendengarnya, tambahan pula Misha menyuarakan karya Azlan Abu Hassan ini dengan cukup teruji. Album ini memuatkan tujuh lagu ballad sentimental yang langsung tidak membosankan sementara percubaan Misha untuk bekerjasama dengan komposer selain Adnan dan Azlan iaitu Azmeer dan Ajai nyata tidak sia-sia kerana berjaya membongkar kemampuan gadis Kelantan ini. Tiga lagu Adnan Abu Hassan masih berbisa untuk membawa nama Misha ke atas lagi. Adnan ‘kenal’ Misha, sebab itu hadirnya "Tiada Lagi Tangisan", "Bersatu Dalam Rindu" dan "Tiada Ruang Untukmu" walaupun bagi sesetengah ia masih tidak dapat menandingi fenomena "Bunga-bunga Cinta". "Lara Hati" oleh Azmeer perlu diberi perhatian kerana lagu ini bergerak amat perlahan permulaannya tetapi mendaki tinggi dengan iringan muzik hasil susunan Azmeer sendiri, memberikan nyawa untuk ini. Tentu sekali "Pulangkan" dari Ajai untuk Misha adalah sesuatu yang tepat kerana penyampaiannya cukup berhantu. Gemersik ballad ini dengan muzik terutama strings dengan sentuhan tradisional gamelan yang membuatkan lagu ini lebih asyik. Lagu ini dicipta khas sebagai lagu tema untuk filem seram Pontianak Harum Sundal Malam arahan Shuhaimi Baba.

Produksi

Penerbit Eksekutif: Jean Lau 

Penerbit: Adnan Abu Hassan, Ajai, Azlan Abu Hassan, Azmeer & Edrie Hashim

Studio Rakaman: SRD Villa Studio, Groovewroks Studio, Synchrosound Studio & Nearfiel Studio

Artiste & Repertoire: Edrie Hashim

Promosi: Erick, Sue Ann,Rina Baharin, Christine, Shahrin & Melissa Dhan

Mastering: Fauzi Marzuki @ Sonic Mastering Lab

Rekabentuk Album : Thomas Loke

Fotografi: CM Ho @ Millenium Penguin 

Hakcipta Fotografi: Misha Omar Production

Pakaian: Ong's Collection

Rambut: Derrick & Team

Aksesori: Hallmark Jewelry

Pemuzik: Adnan Abu Hassan, Azlan Abu Hassan, Eddie Marzuki, Sham Kamikaze, Aznan Alias, Kelly, Ujang Exist, Firdaus Mahmud, Gary Gideon, Bong, Ajai & Azmeer 

Jurutera Rakaman: Azlan Abu Hassan, Mat, Ramlan Marzuki,, Mohariz Yaakup, Amir, Zairie dan Calvin

Penyanyi Latar: Faniz, Azlan Abu Hassan, Adnan Abu Hassan & Ajai.

Artis Undangan: Shazee & Izzad Izuddin.

Penerimaan

Album ini berada di pasaran sebulan lewat daripada album solo Siti Nurhaliza berjudul Prasasti Seni namun lagu "Pulangkan" terlebih dahulu meraih populariti di carta radio berbanding lagu "Dialah Di Hati" nyanyian Siti. Sungguh pun begitu, hasil jualan album "Prasasti Seni" lebih memberansangkan berbanding album "Aksara".  Lagu "Pulangkan" merajai majoriti carta muzik di Malaysia ekoran populariti filem seram Pontianak Harum Sundal Malam serta ia merupakan lagu pertama Misha yang diperdengarkan pasca kejayaan album debut. Misha meraikan kemunculan album keduanya dengan mengadakan persembahan istimewa secara live di Planet Hollywood pada 23 & 24 Mei 2004 yang dihadiri ribuan peminat. 
Walau bagaimanapun album "Aksara" tidak memasuki carta RIM pada minggu pertama dipasaran disamping persaingan dari album "Prasasti Seni" yang masuk minggu keenam di kedudukan pertama carta tersebut. Hanya pada minggu pertama 8 Jun 2004 iaitu minggu ketiga album ini dipasaran ia melonjak terus ke tempat kedua melayakkan album ini menerima anugerah emas oleh BMG. Album ini terjual sebanyak 30,000 sepanjang 6 bulan pertama pada tahun 2004 dan hingga kini telah terjual sebanyak 50,000 unit. 
Dua buah lagu iaitu "Pulangkan" dan single kedua "Dedebu Cinta" merajai majoriti carta muzik termasuk Era.fm dan Muzik.fm namun single ketiga iaitu "Hati Keliru" tidak mendapat siaran meluas akibat dibayangi populariti dua buah single pertama. Misha mempersembahkan lagu "Dedebu Cinta" ketika Anugerah Era 2004 dalam medley persembahannya bersama Anuar Zain, Ning Baizura & Glenn Fredley. Di majlis yang sama Misha diangkat sebagai penyanyi wanita paling popular tahun 2004 menerusi anugerah Vokal Wanita Pilihan menewaskan antara lain Siti Nurhaliza dan Krisdayanti. Pun begitu lagu "Hati Keliru" berjaya memasuki carta-carta regional dan dinyanyikan oleh peserta-peserta pertandingan nyanyian. Single seterusnya "Riwayat Cinta" dikeluarkan sempena pemilihan lagu tersebut sebagai lagu tema filem debut lakonan Misha iaitu Gerak Khas 3 arahan Yusof Haslam pada 5 Februari 2005. Ketika itu nama Misha berada di puncak setelah kejayaan lagu "Pulangkan" di beberapa majlis anugerah. Penerbit Adnan Abu Hassan bertindak memberikan sebuah lagi lagu nyanyian Misha yang disifatkan sebagai berpotensi untuk hits iaitu "Tiada Lagi Tangisan" kepada penyanyi yang lebih senior iaitu Aishah. Lagu tersebut merupakan comeback penyanyi unggul 90an tersebut selepas 5 tahun menghilang, akibatnya lagu nyanyian Aishah itu bersaing populariti dengan lagu "Riwayat Cinta". 
Single terakhir daripada album ini ialah lagu "Tak Ingin Lagi" nyanyian Misha bersama rapper Shazee yang mana ia menjuarai carta urban seperti X.fm dan memasuki carta beberapa radio mainstream. Lagu ini merupakan eksperimen Misha untuk menguasai pendengar urban dan ia sempat popular sehingga single Shazee seterusnya iaitu "Kenapa" bersama Lah Ahmad menjadi fenomena pada hujung tahun 2005. Album ini juga dipasarkan di Indonesia secara pakej bersama album sulung Misha yang mana video muzik lagu "Dedebu Cinta" dibikin di sana oleh pengarah Rizal Mantovani. Lagu tersebut popular di Indonesia. 
Secara keseluruhan album "Aksara" merupakan album yang disebut-sebut sepanjang tahun 2004 dan ia dicalonkan dalam 4 kategori di Anugerah Industri Muzik termasuk pencapaian membanggakan dicalonkan dalam kategori Rakaman Album Terbaik. Lagu "Pulangkan" diangkat sebagai Juara Kategori Balada dan Persembahan Vokal Terbaik di Anugerah Juara Lagu sementara lagu-lagu lain yang tidak dijadikan single seperti "Tiada Aku Mengerti" & "Lara Hati" meraih perhatian secara digital di internet dan mobile.